recursal/SuperWikiNEXT-32B huggingface dataset:
**Stephen "Lucky" Mosko** (7. joulukuuta 1947 Denver – 5. joulukuuta 2005 Green Valley) oli yhdysvaltalainen säveltäjä, kapellimestari ja musiikkipedagogi.

Moskon lahjakkuuden tunnisti varhain kapellimestari Antonia Brico, joka opetti tälle orkesterinjohtoa ja pianonsoittoa. Mosko sai Yalen yliopistosta kandidaatin arvon vuonna 1969 ja jatkoi opintojaan samassa opinahjossa. Kun yksi hänen opettajistaan, säveltäjä Mel Powell, lähti Kalifornian taideinstituutin (CalArts) ensimmäiseksi dekaaniksi, Mosko seurasi häntä. Häntä opettivat tämän jälkeen Powellin lisäksi Morton Subotnick ja Leonard Stein. Saatuaan CalArtsista maisterin arvon Mosko liittyi sen henkilökuntaan ja pysyi sen opettajana suurimman osan urastaan kuolemaansa saakka. 1980-luvun lopussa hän oli sieltä poissa kahden vuoden ajan työskennellessään Harvardin yliopistossa.

Mosko oli CalArtsissa mukana perustamassa uuden musiikin California EAR Unit -kokoonpanoa. Hän toimi musiikillisena johtajana Los Angelesin olympisen taidefestivaalin nykymusiikkijuhlilla ja vuoden 1987 Los Angeles Festivalissa, jossa juhlittiin John Cagea. Lisäksi Mosko johti kymmenen vuoden ajan San Francisco Contemporary Music Players -kokoonpanoa ja toimi Bostonin Griffin Ensemblen pääkapellimestarina. John Adams oli Moskon yhteistyökumppani 1980-luvun alusta saakka.

Musiikkikriitikko Mark Swedin mukaan Mosko oli lahjakas kapellimestari, mutta hänen sävellysuransa ei lähtenyt suureen nousuun, koska hänen käyttämänsä kaltainen abstrakti tyyli oli jo mennyt trendi. Säveltäjä Rand Steiger kuitenkin luonnehti Moskon tyyliä hyvin henkilökohtaiseksi ja uniikiksi. Hänen sävellystensä joukossa on kamarimusiikkiteos *Psychotropics* (1994), joka on sävelletty viidelle Southwest Chamber Music Societyn jäsenelle. Moskon teoksia ovat esittäneet muiden muassa San Franciscon ja Sacramenton sinfoniaorkesterit, Los Angelesin filharmonikot, SONOR ja California EAR Unit.

Mosko oli islantilaisen kansanmusiikin johtava asiantuntija ja sai kaksi Fulbright–Hays-stipendiä tehdäkseen tutkimusta Islannissa. Hän sai National Endowment for the Arts -säveltäjästipendin, kaksi Broadcast Music Incorporated -palkintoa ja Fromm Foundationin palkinnon. Mosko kuoli kotonaan Kaliforniassa 58-vuotiaana, jolloin leskeksi jäi huilisti Dorothy Stone.

Lähteet
-------

1. ↑  NewMusicBox: Obituary: Stephen "Lucky" Mosko
2. 1 2 3 4 5 6  Los Angeles Times: Stephen ‘Lucky’ Mosko, 58; Composer Was a Mentor to New Music Performers
3. ↑  Los Angeles Times: Customized Compositions for Chamber : Music: Stephen Mosko’s ‘Psychotropics’ is specifically written for the Southwest Music Society, which will premiere the piece in Costa Mesa.


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Israel
* Yhdysvallat

 |
|  |
| Taiteenala | 
* MusicBrainz

 |
|  |
| Muut | 
* Europeana

 |

 |
*Tämä artikkeli käsittelee kvartsimuunnosta. Vuoden 1986 elokuvasta kertoo Tiikerinsilmä (elokuva). Katso myös Tiikerinsilmä – Rocky III. Tiikerinsilmäksi kutsutusta kasvilajista kertoo tiikerikaunosilmä.*
Tiikerinsilmä.
Munan muotoinen tiikerinsilmä rautaraidoilla
**Tiikerinsilmä** on kvartsiryhmään kuuluva kiteinen kvartsimuunnos. Se on kemialliselta koostumukseltaan piidioksidia. Tiikerinsilmä syntyy haukansilmästä krokidoliitin muuttuessa kvartsiksi, kuituisen rakenteen säilyessä ennallaan. Ilmiötä kutsutaan pseudomorfoosiksi. Ruskean värin aiheuttaa rautaoksidi. 1800-luvulla tiikerinsilmää pidettiin lähes timantin veroisena. Tiikerinsilmän arvon romahdutti Etelä-Afrikan esiintymien löytyminen. Tiikerinsilmää käytetään koruihin ja taiteellisiin esineisiin. Häränsilmä syntyy kuumennettaessa tiikerinsilmää.

Tiikerinsilmä esiintyy haukansilmän kanssa. Tärkeimmät esiintymät ovat Etelä-Afrikassa, Australiassa, Intiassa, Kaliforniassa ja Myanmarissa.

Ominaisuuksia
-------------

* Väri: kullankeltainen, kullanruskea
* Mohsin kovuus: 7
* Viiru: keltainen-ruskea
* Lohkeavuus: ei ole
* Murros: kuituinen
* Läpikuultavuus: läpinäkymätön

Lähteet
-------

1. ↑  Rudolf Ďud'a & Luboš Rejl: "Kvartsit ja silmäilmiöt", *Jalokivien maailma*, s. 82. Tšekinkielinen alkuteos, suomennettu saksankielisestä laitoksesta. Suomentanut Kalle Taipale. WSOY, 1998. ISBN 951-0-22706-4.

Aiheesta muualla
----------------

* Mindat: Tiger's Eye (englanniksi)

CommonsCommons
Wikimedia Commonsissa on kuvia tai muita tiedostoja aiheesta **Tiikerinsilmä**.
Harrington vuonna 2009.
**Mike Harrington** on yhdysvaltalainen tietokoneohjelmoija ja liikemies. Hän on pelitalo Valven perustajajäsen yhdessä Gabe Newellin kanssa. Aikaisemmin hän toimi Dynamix-peliohjelmoijana ja Microsoft Windows NT -käyttöjärjestelmän suunnittelijana.

Harrington ja Newell rahoittivat yksityisesti Valven debyyttituotteen *Half-Life* (1998) kehittämistä, jota hän myös auttoi ohjelmoimaan. 15. tammikuuta 2000 Harrington purki kumppanuutensa Newellin kanssa ja jätti Valven jotta pystyi viettämään aikaa vaimonsa kanssa. Newellin mukaan Harrington ei halunnut ottaa riskiä uuteen projektiin *Half-Life*-menestyksen jälkeen.

Vuonna 2006 Harrington perusti Picnik -kuvanmuokkauspalvelun yhdessä ystävänsä ja entisen kollegan Darrin Massenan kanssa. Google osti palvelun maaliskuussa 2010. Harrington lähti Googlesta maaliskuussa 2011, ja perusti tammikuussa 2012 toisen yrityksen Massenan kanssa, nimeltään Catnip Labs.

Lähteet
-------

1. 1 2 3 4  The Final Hours of Half-Life and Half Life 2 *GameSpot UK*.  Arkistoitu 18.10.2012. Viitattu 12.7.2020. (englanniksi)
2. ↑  "Mike Harrington Interview" *GameSpy*.  Arkistoitu 3.11.1999. Viitattu 12.7.2020. (englanniksi)
**Valko-Venäjän kansallisooppera ja -baletti** eli täydelliseltä nimeltään *Valko-Venäjän tasavallan kansallinen akateeminen suuri ooppera ja baletti* (valkoven. Нацыянальны акадэмічны Вялікі тэатр оперы і балета Рэспублікі Беларусь,  *Natsyjanalnany akademitšny Vjaliki teatr opery i baleta Respubliki Belarus*, ven. Национальный академический Большой театр оперы и балета Республики Беларусь ,  *Natsionalnyi akademitšeski Bolšoi teatr opery i baleta Respubliki Belarus*) on vuonna 1933 toimintansa aloittanut, Valko-Venäjän pääkaupunki Minskistä kotoisin oleva kansallisooppera ja -baletti. Kansallisoopperan ja -baletin pohjana oli tuolloin toiminut Valkovenäläinen ooppera- ja balettistudio.

Oopperatalon suunnittelukilpailun vuonna 1932 voittaneen arkkitehti Lanhbardin suunnitelmapiirros.
Kansallisooppera on 100 Valko-Venäjän ruplan setelin kuva-aiheena.
Valko-Venäjän kansallisoopperalle ja -baletille avattiin oma teatterirakennus 10. maaliskuuta 1939. Sen suunnitteli myös Hallituksen talon (1932) ja Kansallisen tiedeakatemian (1939) arkkitehtina toiminut, vuonna 1935 Leningradiin taideakatemian professoriksi kutsuttu Iosif Lanhbard (1882–1951). Oopperatalo rakennettiin vuosina 1934–1938.  Rakennussuunnitelmia tosin muokattiin rakennustöiden aikana niin, että rakennus pieneni ja halpeni rakennusprojektin alkuvaiheen suunnitelmasta.

Lähteet
-------

1. 1 2  S. N. Maštšeno: *Minsk i okrestnosti (Minsk and Surroundings)*, s. 114–115 Valko-Venäjän kansallisteatterista ja -oopperasta. Višeišaja škola, Minsk, 2008. ISBN 978-985-06-1420-9. (venäjäksi) ja (englanniksi)
2. 1 2 3  History of the National Academic Bolshoi Opera and Ballet Theatre of the Republic of Belarus Valko-Venäjän kansallisooppera ja -baletti, bolshoibelarus.by. Viitattu 20.9.2013. (englanniksi)
3. ↑  Teatr opery i baleta minsk-old-new.com.  Arkistoitu 26.1.2009. Viitattu 20.9.2013. (venäjäksi)
4. ↑  Architect Langbard: creative heritage Valko-Venäjän valtio, gov.by.  Arkistoitu 21.9.2013. Viitattu 20.9.2013. (englanniksi)

Aiheesta muualla
----------------

* Kuvia tai muita tiedostoja aiheesta **Valko-Venäjän kansallisooppera ja -baletti** Wikimedia Commonsissa

* Natsionalnyi akademitšeski Bolšoi teatr opery i baleta (Arkistoitu – Internet Archive) (venäjäksi) (interfax.by)
Mike Inez
**Michael "Mike" Inez** (s. 14. toukokuuta 1966 San Francisco) on yhdysvaltalainen rockmuusikko. Hän aloitti uransa kitaristina ja saksofoninsoittajana, mutta 1980-luvun lopulta lähtien hänet on tunnettu monien tunnettujen rock-yhtyeiden basistina.

Hän soitti 1990-luvun alussa Ozzy Osbournen yhtyeessä ja sen jälkeen muun muassa Alice in Chainsissa (ja yhtyeen jäsenen Jerry Cantrellin sooloalbumilla) ja Slashin sooloprojektissa Slash's Snakepitissä. Vuonna 2001 huhuttiin, että hän saattaisi korvata Jason Newstedin Metallican basistina. Hän on myös soittanut Heartin (*Alice in Seattle*, 2003) ja Black Label Societyn (*Hangover Music Vol. VI*, 2004) levyillä.

Alice in Chains

| 
* William DuVall
* Jerry Cantrell
* Mike Inez
* Sean Kinney

 |
| --- |
| 
* Layne Staley
* Mike Starr

 |

|  |  |
| --- | --- |
| Studioalbumit: | 
* *Facelift*
* *Dirt*
* *Alice in Chains*
* *Black Gives Way to Blue*
* *The Devil Put Dinosaurs Here*
* *Rainier Fog*

 |
| EP:t: | 
* *We Die Young*
* *Sap*
* *Jar of Flies*

 |
| Livealbumit: | 
* *MTV Unplugged*
* *Live*

 |
| Kokoelmat: | 
* *Nothing Safe: Best of the Box*
* *Music Bank*
* *Greatest Hits*
* *The Essential Alice in Chains*

 |



|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Israel
* Yhdysvallat
* Tšekki

 |
|  |
| Taiteenala | 
* MusicBrainz

 |
|  |
| Muut | 
* Europeana

 |

 |
Höyryveturissa käytetty turbogeneraattori
**Turbogeneraattori** on höyryturbiinilla toimiva generaattori.

Kun höyryveturit kehittyivät, huomattiin nopeasti että sähkövalo olisi tehokkaampi, huoltoystävällisempi ja ylimalkaan parempi kuin siihen asti käytetty asetyleenivalo - öljyvalosta puhumattakaan.

Koska julkista sähköverkkoa ei kaikkialla ollut, akkukäyttöinen sähkövalo ei ollut toimiva ratkaisu; siispä kehitettiin veturin tuottamalla höyryllä toimiva oma generaattori. Koska generaattori vaatii suuremman kierrosnopeuden, voimakoneeksi valittiin höyryturbiini.

Keksintö osoittautui toimivaksi, ja pian niitä alettiinkin asentaa myös laivoihin sähkövalon leviämisen myötä.

Mm. sotakorvauksina rakennettuihin PT-4 -vetureihin asennettiin jo tehtaalla sähkövalot ja turbogeneraattori, kun pienemmät veturit varustettiin vielä öljyvaloilla.

Majakkalaivoissa tosin asetyleenivalo säilytti asemansa; turbogeneraattori osoittautui tällaisessa paikallaan pysyttelevässä laivassa suureksi höyryn ja siis hiilen kuluttajaksi.

Nykyään turbogeneraattoreita on pääasiassa höyryvetureissa ja voimalaitoksissa. Näissä höyryturbiinia ajetaan laitoksen tuottamalla höyryllä, joka voi olla peräisin perinteisestä polttokattilasta tai ydinreaktiosta.
Amadou Onana syyskuussa 2021 Lille OSC:n pelaajana.
**Amadou Zeund Georges Ba Mvom Onana** (s. 16. elokuuta 2001 Dakar, Senegal) on belgialainen jalkapalloilija, pelipaikaltaan puolustava keskikenttäpelaaja. Hän on pituudeltaan 195-senttimetrinen. Hän edustaa Englannin Valioliigassa pelaavaa Evertonia.

Onana siirtyi vuonna 2017 Belgiasta saksalaisseura TSG 1899 Hoffenheimin junioreihin. Kaudella 2020–2021 hän pelasi Hamburger SV:n joukkueessa 2. Bundesliigassa 25 ottelua ja teki niissä kaksi maalia. Kaudella 2021–2022 hän pelasi Ranskan Ligue 1:ssä Lille OSC:n joukkueessa 32 ottelua ja teki maaliskuussa vierasottelussa voittomaalin Nantesia vastaan. Hän teki Ranskan cupin neljännellä kierroksella joukkueensa molemmat maalit Lensiä vastaan ottelussa, jonka Lille hävisi rangaistuspotkukilpailun jälkeen. Onana pelasi Mestarien liigassa Lillen kaikki kahdeksan ottelua mutta vain kahdesti avauskokoonpanossa.

Onana siirtyi elokuussa 2022 Englannin Valioliigassa pelaavaan Evertoniin. Hän pelasi kaudella 2022–2023 Valioliigassa 33 ottelua, joissa hän oli avauskokoonpanossa 29 kertaa. Kauden ainoan maalinsa hän teki tammikuussa Evertonin häviämässä ottelussa sarjan viimeisenä ollutta Southamptonia vastaan.

Onana pelasi useissa Belgian nuorisomaajoukkueissa. Hän pelasi alle 17-vuotiaiden Euroopan-mestaruuskilpailuissa 2018 Belgian viidestä ottelusta neljä joukkueen yltäessä välieriin. Hän pelasi Belgian A-maajoukkueessa ensimmäisen kerran kesäkuussa 2022, kun hän tuli Kansojen liigan ottelussa Alankomaita vastaan ottelun puolivälissä vaihdosta kentälle. MM-kilpailuissa 2022 hän tuli vaihdosta kentälle Kanadaa vastaan pelatun ensimmäisen alkulohko-ottelun puolivälissä ja pelasi avauskokoonpanossa 60 minuuttia tappiollisessa alkulohko-ottelussa Marokkoa vastaan. Kolmanteen otteluun hän ei voinut osallistua saatuaan molemmissa aiemmissa ottelussa varoituksen ja siten yhden ottelun pelikiellon. Hän on pelannut toukokuun 2023 loppuun mennessä kuusi A-maaottelua, joissa hän on ollut neljä kertaa avauskokoonpanossa.

Lähteet
-------

1. 1 2 3 4  Amadou Onana Transfermarkt-sivustolla (englanniksi)

  

Everton – Englannin Valioliiga

* 1 Pickford
* 2 Tarkowski
* 3 Patterson
* 4 Holgate
* 5 Keane
* 7 McNeil
* 8 Onana
* 9 Calvert-Lewin
* 11 Gray
* 13 Mina
* 14 Townsend
* 15 Begović
* 16 Doucouré
* 17 Iwobi
* 19 Mykolenko
* 20 Maupay
* 22 Godfrey
* 23 Coleman
* 26 Davies
* 27 Gueye
* 29 Vinagre
* 30 Coady
* 31 Lonergan
* 37 Garner
* 50 Simms
* Manageri Dyche


Belgian joukkue – Jalkapallon MM-kilpailut 2022
1 Courtois |
2 Alderweireld |
3 Theate |
4 Faes |
5 Vertonghen |
6 Witsel |
7 De Bruyne |
8 Tielemans |
9 Lukaku |
10 E. Hazard |
11 Carrasco |
12 Mignolet |
13 Casteels |
14 Mertens |
15 Meunier |
16 T. Hazard |
17 Trossard |
18 Onana |
19 Dendoncker |
20 Vanaken |
21 Castagne |
22 De Ketelaere |
23 Batshuayi |
24 Openda |
25 Doku |
26 Debast |
Valmentaja Martínez
**Broughamin linna** on keskiaikainen linna, joka sijaitsee noin 3 kilometriä kaakkoon Penrithin kylästä Cumbriassa Englannissa.

Linna rappeutui aikojen kuluessa, vaikka se olikin hyvässä kunnossa jonkin aikaa Lady Anne Cliffordin kuoleman jälkeen. Sen rauniot ovat inspiroineet maalari William Turneria ja runoilija William Wordsworthia.

Historia
--------

Ilmakuva linnasta läheltä Lowther- ja Eamont-jokien risteystä.
Lowther- ja Eamont-jokien risteyspaikka on ollut helppo puolustaa ja se onkin ollut linnoitettu roomalaisten ajoista lähtien. Linnakkeen ympärille muodostui asutusta, jonka anglit nimesivät *Brougham*iksi, mikä tarkoittaa "kylää linnan lähellä". Vilhelm Punainen valloitti Cumbrian vuonna 1092 ja siirsi rajan Broughamista kauas pohjoiseen. Carlislen linna turvasi rajaa ja Broughamista kaakkoon sijaitsevat Applebyn ja Broughin linnat varmistivat viestiyhteyden Yorkshireen.

Vuonna 1203 Juhana Maaton antoi Westmorlandin paronikunnan Robert de Vieuxpontille, joka oli harvoja kuninkaalle uskollisia lordeja pohjoisessa Englannissa. Hän aloitti linnan rakentamisen todennäköisesti välittömästi. Henrik III takavarikoi Robertin pojanpojan omaisuuden vuonna 1264 ja linna päätyi avioliiton kautta paroni Robert Cliffordille, joka korvasi puuvallit kivisellä kehämuurilla.

Linnasta purettiin osa vuonna 1691, se pääsi huonoon kuntoon ja myytiin rakennustarvikkeiksi 1714

Lähteet
-------

1. ↑  Penrith - Brougham Castle visitcumbria.com. Viitattu 13.6.2011. (englanniksi)
2. ↑  BROUGHAM CASTLE English Heritage. Viitattu 1.8.2012. (englanniksi)

Aiheesta muualla
----------------

* BROUGHAM CASTLE

CommonsCommons
Wikimedia Commonsissa on kuvia tai muita tiedostoja aiheesta **Broughamin linna**.
Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Brougham Castle
**Turengin työväentalo** on Janakkalan kunnan päätaajamassa Turengissa sijaitseva työväentalo.

Historiaa
---------

Turengin työväenyhdistys perustettiin vuonna 1906. Oman talon rakentamista alettiin suunnitella vuonna 1907. Talo valmistui vuonna 1910 vuokratontille. Vuonna 1916 yhdistyksen jäsenmäärä oli 28. Talo on nykyään (2022) Janakkalan Sosialidemokraattien omistuksessa, ja sitä vuokrataan erilaisia tilaisuuksia varten.

Toimintaa työväentalolla
------------------------

Talolla on toiminut alkuaikoina muun muassa kirjasto, kunnallisasiain opintokerho, näytelmäseura, puhujaseura sekä voimistelu- ja urheiluseura Sarastus, joka perustettiin vuonna 1913. Lisäksi yhdistyksellä oli vuodesta 1924 eteenpäin naisjaosto ja vuodesta 1927 nuoriso-osasto.

"Näyttelyseura" perustettiin vuonna 1907. Alkuun näytelmät esitettiin Turengin VPK:n talolla. Vuonna 1915 seuran nimi muutettiin Turengin Työväenyhdistyksen Näyttämöseuraksi. Samoihin aikoihin näyttämölle saatiin esirippu. 1920-luvulla esitettiin muun muassa Seitsemän veljestä sekä Minna Canthin *Murtovaras*.

Vuonna 1959 talolla järjestettiin Janakkalan työväenyhdistysten yhteinen vappujuhla.

1980-luvun alussa talolla järjestettiin kokouksia, nuorisotoimintaa, tansseja, teatteria ja juhlia.

2010-luvulla taloa vuokrattiin monille tahoille. Vanajaveden opisto järjesti siellä tanssikursseja, eläkeläiset harrastuksia ja ammattiyhdistykset kokouksiaan. Lisäksi isoja perhejuhlia pidettiin melko paljon.

Rakennus
--------

Talo on hirsirunkoinen ja vaakalaudoitettu. Siinä on kaksi kerrosta, ja sen pinta-ala on 260 m². 1980-luvulla talo oli vaaleankeltaiseksi maalattu. Alun perin talon katto oli päreestä, mutta se on vaihdettu huopakatoksi.

Talossa on juhlasali näyttämöineen, ravintola, keittiö, eteinen, näyttämön maskeeraustilat, vaatehuone, kuisti sekä vahtimestarin yhden huoneen ja keittiön asunto. 1980-luvun alussa talossa ei ollut vesijohtoa, viemäriä tai wc:tä, ja peruskorjaus oli suunnitteilla. Peruskorjaus on sittemmin tehty.

Vuoden 2017 alussa alkoi levitä huhu, että talossa olisi sisäilmaongelmia. Taloon tehtiin sisäilmaselvitys, jonka tulosten mukaan ongelmia ei kuitenkaan ollut.

Lähteet
-------

1. 1 2 3 4  Kerkkonen, Veikko: *Janakkalan historia*. Janakkalan kunta, 1976. ISBN 951-99089-1-9.
2. ↑  Janakkalan Sosialidemokraatit: Turengin työväentalo *janakkalansdp.fi*. Viitattu 19.12.2022.
3. 1 2 3   Båsk-Ekholm, Katia & Häyry, Kaj: *Suomen työväentaloja koskeva selvitys*. Helsinki: Opetusministeriö, 1982.
4. 1 2  Perhejuhlat pelastavat satavuotiaat työväentalot  19.11.2010. Yle Häme. Viitattu 19.12.2022.
5. ↑  Hämeen Sanomat *hameensanomat.fi*.  21.3.2017. Viitattu 19.12.2022.
Ranckenin ryhmän teloituksen muisto­merkki Vihdissä.Thomén ryhmän teloituksen muisto­merkki Vihdin Nummelassa.
**Vihdin joukkomurhat** tapahtuivat 1. helmikuuta 1918 Suomen sisällissodan aikana. Kyseessä oli punaiseen terroriin kuuluva teko, jossa Lauri Karan johtama Hyvinkään punakaartin lentävä osasto ampui 17 valkoisten puolelle pyrkinyttä miestä Vihdissä. Kyseessä oli kaksi erillistä terroritekoa, jotka tutkija Jaakko Paavolaisen mukaan suoritti sama Karan lentävä osasto.

Sodan loppuvaiheen teloituksissa ammuttiin yli 100 punakaartilaista. Teloituksia on pidetty kostona helmikuun joukkomurhista.

Surmatut
--------

Surmatuista Thomén ryhmään kuuluivat Thomén metsäkonttorin (myöhemmin Thomesto) perustaja William Thomé, arkkitehdit Valter Thomé, Ivar Thomé ja Väinö Hollo, metsänhoitaja Frans Wegelius, metsäylioppilas Erik Castrén ja lainopin ylioppilas Väinö Vuoristo. Samalla kertaa ammuttiin myös vihtiläinen poliisi Viktor Mannerheimo, joka oli huonoissa väleissä paikallisten maatyöläisten ja torpparien kanssa edellisvuoden maatalouslakkojen aikaisten tapahtumien vuoksi.

Ranckenin ryhmään kuuluivat Helsingin yliopiston kasvitieteen museon amanuenssi Holger Rancken, lääketieteen opiskelijat Arvid Mielck ja Allan Roström, lääketieteen kandidaatti Martin Strandberg, tekniikan ylioppilas Magnus Gadolin, lääketieteen ylioppilas Holger Gulin ja filosofian ylioppilas Charles Söderholm sekä myöhemmin vangitut yliopiston amanuenssit ornitologi Carl Finnilä ja eläintieteilijä Karl Ehrström.

Lähteet
-------

* Paavolainen, Jaakko: *Poliittiset väkivaltaisuudet Suomessa 1918: 1. "Punainen terrori"*. Tammi, 1966.  (Alkujaan tekijän väitöskirja.)
* Paavilainen, Marko: *Murhatut veljet: Valter, William ja Ivar Thomén elämä ja kuolema*. Helsinki: Siltala, 2016. ISBN 978-952-234-337-6.

Lähteet
-------

1. ↑  Paavilainen, s. 131.
2. ↑  Paavilainen, Marko: Esitelmä Suomen Sotahistoriallisessa Seurassa 14.9.2016 (PDF)  14.9.2019. Suomen Sotahistoriallinen Seura. Viitattu 11.2.2022.
3. ↑  Paavilainen, s. 106–107.
4. ↑  Paavilainen, s. 123, 141.
5. ↑  Paavilainen, s. 123–124.
6. ↑  Paavilainen, s. 127.
Seestan kartano kuvattuna ennen vuotta 1920.
**Seesta** on Nastolan kylä, jolla on yhteistoimintaa Luhtaanmaan kylän kanssa. Kylässä sijaitsee muun muassa Seestan kartano. Kylältä lakkautettiin koulu vuonna 2000 ja koulurakennuksen vuokrasi Nastolan kunnalta Manna ry palvelukäyttöön, mikä käsittää muun muassa vanhusten vanhusten kylvetystä, päivätoimintaa sekä kokoontumispalveluita.

Kuntouttavaa asumispalvelua varten Seestan koulun pihapiiristä vapautui 1950-luvulla rakennettu asuinrakennus, josta tuli kuudelle asukkaalle Mannakoti. Vuonna 2004 perustettiin Seestan kyläverstas, johon perustettiin ATK-työskentelypaja ja puu- sekä metallipajat. 

Kylän kohdalla sijaitsee valtatie 4:n moottoritieosuudella Seestan liittymä, josta erkanee tieyhteys Nastolan Pajulahteen ja kirkonkylälle.

Lahden ja Heinolan välisiä linja-autojen vakiovuoroja liikennöidään Seestan kautta. 

Seestan kylän lähimmät rautatieasemat sijaitsevat noin 16 kilometrin päässä Lahdessa ja Nastolassa. Myös Seestassa oli rautatiellä laiturivaihde vuoteen 1968 saakka, jolloin henkilöliikenne Lahti–Heinola-radalla lopetettiin.

Lähteet
-------

* Kylien elinolot paremmiksi yhteistoimin, Suomen kylätoiminta ry:n julkaisuja 1/2006, sivut 61–62

Nastolan kylät ja alueet

* Arrajoki
* Immilä
* Järvinen
* Kirkonkylä
* Koiskala
* Lankila
* Luhtaanmaa
* Pyhäntaka
* Rakokivi
* Ruuhijärvi
* Seesta
* Uusikylä
* Vanaja
* Villähde
| "Brown Girl in the Ring"Boney M. |
| --- |
| Singlen "Brown Girl in the Ring" kansikuva |
| Singlen tiedot |
|  Albumilta | *Nightflight to Venus* |
|  A-puoli | "Rivers of Babylon" |
|  Julkaistu | 3. huhtikuuta 1978 |
|  Formaatti | 7", 12" |
|  Tekijä(t) | Frank Farian |
|  Tuottaja(t) | Frank Farian |
|  Tyylilaji | disko |
|  Kesto | 04.03 |
|  Levy-yhtiö | Hansa Records |
| Listasijoitukset |
|  Britannia – 2. |
| Boney M:n muut singlet |
| "Belfast"1977 | "Brown Girl in the Ring"1978 | "Rasputin"1978 |

**Brown Girl in the Ring** on perinteiseen jamaikalaiseen laululeikkiin perustuva Boney M.:n tunnetuksi tekemä laulu.  Kappale esiintyy singlen "Rivers of Babylon/Brown Girl in the Ring" b-puolella sekä albumilla Nightflight to Venus. Kun Britanniassa a-puolen kappale alkoi hiipua suosiossaan, levyn b-puolta alettiin soittaa ja kappale nousi listasijoituksissa aina 2. sijalle asti.

Singlen ja albumilla olevan kappaleiden välillä on pieniä eroja.

Lähteet
-------

1. ↑  Brown Girl in the Ring (Jamaican Circle Game)
Krause vuonna 2017.
**Dagmar Krause** (s. 4. kesäkuuta 1950 Hampuri) on saksalainen laulaja, joka aloitti uransa 1970-luvun alussa progressiivisissa rockyhtyeissä Slapp Happy ja Henry Cow, mutta on 1980-luvulta alkaen tullut tunnetuksi sooloartistina muun muassa Bertolt Brechtin, Kurt Weillin ja Hanns Eislerin laulujen tulkkina. Hän on toiminut myös jazzyhtyeiden solistina.

Hampurissa syntynyt Krause aloitti laulajanuransa Reeperbahnin klubeissa. Hän tapasi siellä Anthony Mooren ja Peter Blegvadin, ja kolmikko perusti Slap Happy -yhtyeen. 1970-luvun alkuvuosina yhtye asettui Lontooseen, jossa Krause siirtyi Henry Cow -yhtyeeseen. Sen hajottua 1980 Krause perusti kitaristi Fred Frithin ja rumpali Chris Cutlerin kanssa kolme albumia levyttäneen Art Bears -yhtyeen. Vuosina 1983–1984 Krause oli mukana News from Babel -yhtyeessä.

Dagmar Krausen sooloura sai alkunsa yhtyetoiminnan rinnalla vuonna 1978, kun hänet kiinnitettiin Lontoossa Brechtin ja Weillin *Mahagonny*-musiikkinäytelmän laulajakaartiin. Hänen karhea ja väräjävä alttonsa sopi erinomaisesti Brechtin, Weillin ja Eislerin Weimarin tasavallan ajan saksalaismusiikkiin, jota hän levytti englanniksi muun muassa albumeille *Supply and Demand* (1986) ja *Tank Battles* (1989).

Lähteet
-------

1. ↑  Karvonen, Lauri: Dagmar Krausen tie kulki rockista Brechtiin.  *Helsingin Sanomat*, 2.9.1988, s. 26. Näköislehden aukeama (tilaajille).
2. 1 2  Dougan, John: Dagmar Krause Biography *Allmusic*. Viitattu 9.4.2019. (englanniksi)

Aiheesta muualla
----------------

* Dagmar Krausen elämäkertaa (englanniksi)

* Kuvia tai muita tiedostoja aiheesta **Dagmar Krause** Wikimedia Commonsissa

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Yhdysvallat

 |
|  |
| Taiteenala | 
* MusicBrainz

 |
|  |
| Muut | 
* Europeana

 |

 |
**Ture Reinhold Nordenstreng** (9. tammikuuta 1811 Rantasalmi – 28. toukokuuta 1880 Helsinki) oli Venäjän keisarillisessa armeijassa palvellut suomalainen kenraalimajuri.

Nordenstrengin vanhemmat olivat hovineuvos Anders Kristoffer Nordenstreng ja Jakobina Elisabet Telén. Kenraaliluutnantti Hjalmar Sebastian Nordenstreng oli hänen veljensä. Ture Reinhold Nordenstreng tuli oppilaaksi Haminan kadettikouluun 1826, valmistui kurssinsa priimuksena ja määrättiin vänrikkinä palvelukseen Henkivartioväen Preobraženskojen rykmenttiin Pietariin 1831. Hänet ylennettiin aliluutnantiksi 1833 ja luutnantiksi 1835. Pietarin sota-akatemian kurssin Nordenstreng suoritti 1835–1836 ja vuonna 1837 hänet määrättiin alikapteenina yleisesikuntaan. Nordenstreng ylennettiin kapteeniksi 1839 ja komennettiin 1840 majoitusmestariksi 15. jalkaväkidivisioonaan ja 1842 vastaavaan tehtävään 14. jalkaväkidivisioonaan. Hänet ylennettiin everstiluutnantiksi 1844 ja siirrettiin majoitusmestariksi 5. jalkaväkidivisioonaan. Vuosina 1840–1845 Nordenstreng osallistui sotatoimiin kaukasialaisia vuoristoheimoja vastaan.

Vuonna 1849 Nordenstreng komennettiin palvelukseen Kaunasiin Liettuaan. Samana vuonna hän kunnostautui Unkarin vallankumouksen yhteydessä ja ylennettiin everstiksi. Vuonna 1850 hänet määrättiin Kaunasin linnoituspiirin päälliköksi, mutta siirrettiin jo seuraavana vuonna 4. jalkaväkiarmeijakunnan ylimajoitusmestariksi. Vuosina 1853–1855 Nordenstreng osallistui Krimin sotaan, haavoittuen 1854 Sevastopolin taistelussa. Vuonna 1855 hänet siirrettiin kenraalimajuriksi ylennettynä Azovin jalkaväkirykmentin komentajaksi, mutta haavoittumisen takia sairastuttuaan hän sai eron sotapalveluksesta 1857. Helsinkiin muuttanut Nordenstreng osallistui muun muassa Ruotsalaisen teatterin toimintaan ja lahjoitti huomattavan summan Suomen Keisarilliselle Aleksanterin Yliopistolle Nordenstreng-stipendirahaston perustamiseksi.

Lähteet
-------

1. 1 2 3  Ture Reinhold Nordenstreng *Suomalaiset kenraalit ja amiraalit Venäjän sotavoimissa 1809–1917*. Biografiakeskus, Suomalaisen Kirjallisuuden Seura.(Viitattu 22.2.2020)
**Sef Vergoossen** (s. 8. toukokuuta 1947) on alankomaalainen jalkapallovalmentaja.

Ura
---

Vergoossen aloitti uransa VVV-Venlon apuvalmentajana 1978. Hän teki seuran organisaatiossa pitkän rupeaman työskennellen päävalmentajana 1981–1986 ja juniorijoukkueen valmentajana 1986–1989. 

1989 hän siirtyi maastrichtilaisen MVV Maastrichtin manageriksi ja 1995 samaisen seuran tekniseksi johtajaksi. 1998 hän jätti MVV:n siirtyen Rodan päävalmentajaksi. Vergoossen luotsasi seuran KNVB Cupin voittoon 2000 toista kertaa seuran historiassa.

2001 Vergoossen siirtyi belgialaisseura KRC Genkin päävalmentajaksi luotsaten sen mestariksi ensimmäisellä kaudellaan. Seuraavilla kausilla menestys kiersi Genkiä ja 2004 Vergoossen jätti tehtävänsä siirtyen Arabiemiraatteihin Al Jazeera Clubin päävalmentajaksi. 

Pesti jäi yhteen kauteen ja 2006 Vergoossen jatkoi uraansa japanilaisen Nagoya Grampusin päävalmentajana. Tammikuussa 2008 Vergoossen palasi kotimaahansa siirtyen PSV Eindhovenin päävalmentajaksi kauden loppuun saakka.

Vergoossenin johdolla PSV nappasi neljännen perättäisen mestaruutensa Eredivisiessä. Eroa toiseksi tulleeseen AFC Ajaxiin kertyi lopulta kolme pistettä.

Meriitit
--------

* Alankomaiden mestaruus: 2008
* KNVB Cup: 2000
* Johann Cruijff-schaal: 2000
* Belgian mestaruus: 2002
* Belgian Supercup: 2002
* Belgian vuoden valmentaja: 2002

|  |  |  |
| --- | --- | --- |
| Edeltäjä:**Aimé Anthuenis** | **Belgian vuoden valmentaja**2002 | Seuraaja:**Trond Sollied** |

|  |  |  |
| --- | --- | --- |
| Edeltäjä:**Martin Jol** | **Roda JC:n päävalmentaja**1998–2001 | Seuraaja:**Jan van Dijk** |

|  |  |  |
| --- | --- | --- |
| Edeltäjä:**Jan Wouters** | **PSV Eindhovenin päävalmentaja**1–6/2008 | Seuraaja:**Huub Stevens** |
Paahdetuista siemenistä valmistettua seesamiöljyä
**Seesamiöljy** on seesamisiemenistä saatava kasviöljy, jolla on raaka-aineensa erityinen tuoksu ja maku.

Seesamiöljyä käytetään usein kaakkoisaasialaisessa keittiössä korostamaan makuja. Esimerkiksi Japanissa sitä käytetään tempuran valmistukseen.

Kylmäpuristettu seesamiöljy on lähes väritöntä, sillä se valmistetaan kypsentämättömistä siemenistä. Muilla tavoilla valmistetuissa seesamiöljyissä on eroja:

* Aasialaistyyppinen öljy saa tumman värinsä ja arominsa kuorittujen siementen paahtamisesta. Sitä käytetään yleisesti kiinalaisessa ja korealaisessa keittiössä, tyypillisesti kypsytyksen loppuvaiheessa korostamaan makua mutta ei kypsyttämisen välineenä.
* Intialaistyyppinen (gingelly) on kullankeltaista, ja kiinalainen on yleensä tumman ruskeaa.

Seesamiöljyn tiedetään voivan aiheuttaa yliherkkyysoireita, mutta sillä on myös lääkinnällistä käyttöä: puhdistettu seesamiöljy kosteuttaa hyvin kuivia nenän limakalvoja. Seesamiöljy tunnettiin jo Assyriassa, jossa sitä käytettiin niin ruoanlaittoon kuin ulkoisena ja sisäisesti nautittuna lääkkeenä.

Katso myös
----------

* Maapähkinäöljy

Lähteet
-------

1. ↑  ICA koekeittiö, suom. Taina Salovaara: *Mitä syöt? Tietokirja ravinnosta*, s. 42. Århus, Tanska: Kauppiaitten Kustannus Oy. ISBN 951-635-755-5.
2. ↑  HSDB Hasardous Substances Databank , Dalal I et al; Pediatr Allergy Immunol 14 (4):312–6 (2003)
3. ↑  HSDB Hasardous Substances Databank , Johnsen J et al; Arch Otolaryngol Head Neck Surg 127 (11):1353–6 (2001).
4. ↑  Asia-society -sivuston artikkeli 03/09/2008 Wikiwixin arkistossa
**Fylakopí** (kreik. Φυλακωπή; myös *Filakopí*, *Phylakopi*) on Kreikan kylä, joka sijaitsee Míloksen saaren pohjoisosan rannikolla. Se kuuluu hallinnollisesti Míloksen kuntaan, Míloksen alueyksikköön ja Etelä-Egean saarten alueeseen. Kylä on osa Triovasáloksen kyläyhdyskuntaa ja sen väkiluku on 3 (vuonna 2011).

Kykladinen asutus
-----------------

Fylakopín arkeologista aluetta.
Liitokala Fylakopísta löydetyssä seinämaalauksessa.
Fylakopí tunnetaan ennen kaikkea rannikolla sen lounaispuolella sijaitsevasta kykladisen kulttuurin aikaisen asutuksen arkeologisesta alueesta, joka on saanut nimensä kylän mukaan. Sen muinaista nimeä ei tunneta. Paikka oli asuttuna noin ajalla 3300–1100 eaa. Se on yksi Egeanmeren saarten merkittävimmistä tunnetuista esihistoriallisista asutuksista.

Fylakopín esihistoriallisen asutuksen historia koostuu useista vaiheista. Ensimmäinen vaihe (Fylakopín kulttuuri I) käsittää noin vuodet 2300–2000 eaa. Tuolloin asutus oli levinnyt jo noin 200 metrin pituiselle alueelle, eli se oli tuon ajan asutukseksi suhteellisen suurikokoinen. Toisessa vaiheessa noin vuosina 2000–1600 eaa. (Fylakopín kulttuuri II) asutus ympäröitiin muureilla. Noin 1600 eaa. asutus tuhoutui tulipalossa mahdollisesti hyökkäyksen seurauksena. Asutus rakennettiin uudelleen ja sai kolmannessa vaiheessa noin ajalla 1600–1400 eaa. vaikutteita minolaisesta kulttuurista ja neljännessä vaiheessa vuodesta 1400 eaa. eteenpäin mykeneläisestä kulttuurista. Mykeneläisenä aikana paikalle rakennettiin palatsi. Asutus hylättiin noin vuonna 1100 eaa.

Alueen merkittävimpiin löydöksiin kuuluvat mykeneläisaikaisen pyhäkön jäänteet, mykeneläisen palatsin megaron sekä suurista vulkaanisista kivistä rakennettu kyklooppimuuri. Pyhäkön jäänteet ovat olleet merkittäviä mykeneläisen uskonnon tutkimuksen kannalta. Alueelta on löydetty myös lineaari-A-tauluja, merkittävä naispuolinen idolipatsas sekä seinämaalauksia.

Arkeologiset kaivaukset alueella on suorittanut British School at Athens eli brittiläinen arkeologinen instituutti Ateenassa. Ne alkoivat vuosina 1896–1899 ja lisää kaivauksia on suoritettu vuosina 1911, 1963 ja 1974–1977. Suuri osa asutuksesta on nykyisin merenpohjassa.

Lähteet
-------

1. 1 2  Απογραφή Πληθυσμού - Κατοικιών 2011. Väestönlaskennan tulokset (XLS)  2011. The Hellenic Statistical Authority (Kreikan tilastokeskus ELSTAT).  Arkistoitu 25.12.2013. Viitattu 1.9.2014. (kreikaksi)
2. ↑  Arkeologisen kohteen sijainti: 36°45′19″N, 24°30′18″E
3. 1 2  Phylakopi: History Ministry of Culture and Sports.  Arkistoitu 2.12.2009. Viitattu 28.10.2015.
4. 1 2 3 4  Prehistoric Settlement of Fylakopi *Milos*.  Arkistoitu 16.10.2015. Viitattu 28.10.2015.
5. 1 2  Phylakopi: Description Ministry of Culture and Sports. Viitattu 28.10.2015.
6. ↑  Renfrew, Colin: The Mycenaean sanctuary at Phylakopi.  *Antiquity*, March 1978, 52. vsk, nro 204, s. 7–15.

Aiheesta muualla
----------------

* Kuvia tai muita tiedostoja aiheesta **Fylakopí** Wikimedia Commonsissa
**Fyle** (m.kreik. Φυλή, *Fylē*, lat. *Phyle*) oli antiikin aikainen kaupunki ja alun perin Oineis-fyleen kuulunut Attikan eli Ateenan kaupunkivaltion muodostaneen alueen demos. Se kuului fylen *paralia*-trittykseen eli Attikan rannikkoalueiden demoksiin.

Fyle sijaitsi nykyisen, demoksesta nimensä saaneen Fylín lähellä Parnes-vuoren (nyk. Párnitha) rinteellä solassa, jota pitkin kulki tie Ateenasta Thebaan. Sen etäisyys Ateenaan oli noin 120 stadioninmittaa.

Vanha piirros Fylen akropoliista. Edward Dodwell, 1834.
Demos perustettiin Kleistheneen uudistuksessa arkaaisen kauden lopulla vuonna 508 eaa. Tuolloin sen alkuperäinen fyle eli "heimo" oli Oineis ja sillä oli kaksi edustajaa Ateenan bulessa eli neuvostossa. Myöhemmin hellenistisellä kaudella demoksissa tapahtui muutoksia, ja niiden seurauksena demos kuului vuodesta 307/306 eaa. Demetrias-fyleen ja fylen lakkauttamisen jälkeen vuodesta 201/200 eaa. jälleen Oineis-fyleen. Muutosten seurauksena demoksella oli hellenistisellä kaudella kuusi bule-edustajaa.

Fyle oli Ateenan merkittävin linnoitus Boiotian suunnassa. Paikalla oli korkea akropolis eli linnavuori, johon oli pääsy vain itäsivulta, ja paikalta on edelleen hyvä näkymä koko Attikan tasangolle ja Saroninlahdelle. Thrasybulos ja Ateenasta karkotetut valtasivat linnoituksen vuonna 404 eaa. ja käyttivät sitä taistelussaan kolmeakymmentä tyrannia vastaan. Fylessä oli myös rakennus nimeltä Dafneforeion, jossa kerrotaan olleen Thargelia-juhlaa esittänyt kuva.

Demoksen kansalaisesta käytettiin demonyymiä *Fylasios* (Φυλάσιος).

Lähteet
-------

1. 1 2 3 4  Smith, William: "Attica", *Dictionary of Greek and Roman Geography*. Boston: Little, Brown and Company, 1854. Teoksen verkkoversio.
2. ↑  Traill, J. et al.: Places: 580079 (Fylē) *Pleiades*. Viitattu 21.8.2017.
3. ↑  Traill, John S.: *The Political Organization of Attica: A Study of the Demes, Trittyes, and Phylai, and Their Representation in the Athenian Council*. *Hesperia* 14. Princeton: American School of Classical Studies at Athens (ASCSA), 1975. ISBN 0876615140.

Aiheesta muualla
----------------

* Kuvia tai muita tiedostoja aiheesta **Fyle** Wikimedia Commonsissa

Oineis-fyle

|  |  |
| --- | --- |
| *Asty* | Butadai · Epikefisia · Hippotomadai · Lakiadai · Lusia · Perithoidai · Ptelea · Tyrmeidai |
| *Paralia* | Fyle · Kothokidai · Oe · Thria |
| *Mesogeios* | Akharnai |
Fynbosin kasvillisuutta
**Fynbos** on Etelä-Afrikassa Länsi-Kapin provinssin alueella sijaitseva kasvillisuusvyöhyke, joka on kasvillisuudeltaan ainutlaatuinen maailmassa. Alueella kasvavista 8 000 kasvilajista kahta kolmasosaa ei esiinny missään muualla.

Fynbosin kasvillisuusvyöhyke on kooltaan noin 90 000 neliökilometriä ja se koostuu sekä vehreistä alangoista että vuoristoista. Fynbosin lajisto koostuu pääasiassa kanervista, proteoista ja ruohomaisista restiokasveista. Alueen kasveihin kuuluva kuningasprotea on Etelä-Afrikan kansalliskukka.

Fynbosin alue kuuluu Unescon maailmanperintökohteisiin.

Lähteet
-------

1. ↑  Katriina Puro: Etelä-Afrikka: fynbos – kasvikeidas Afrikan kärjessä  11.3.2004. WWF Suomi.  Arkistoitu 27.9.2007. Viitattu 23.8.2007.
2. ↑  South Africa's plant life International Marketing Council of South Africa.  Arkistoitu 9.9.2007. Viitattu 20.8.2007. (englanniksi)
3. ↑  Cape Floral Region Protected Areas UNESCO World Heritage Centre. Viitattu 23.8.2007. (englanniksi)

CommonsCommons
Wikimedia Commonsissa on kuvia tai muita tiedostoja aiheesta **Fynbos**.
Claus von Bülow
**Claus von Bülow** (synt. *Claus Cecil Borberg*; 11. elokuuta 1926 Kööpenhamina, Tanska – 25. toukokuuta 2019 Lontoo) oli brittiläis-tanskalais-saksalainen lakimies ja seurapiireissä tunnettu aatelismies, jota syytettiin vaimonsa murhasta. Hänen elämästään on tehty kirjoja ja elokuva *Onnen kulissit*, jonka pääosissa olivat Jeremy Irons ja Glenn Close. 

Claus von Bülow opiskeli lakia ja toimi nuoruudessaan Jean Paul Gettyn yksityissihteerinä. Hän meni naimisiin amerikkalaisen perijättären Martha "Sunny" Sharp Crawfordin kanssa vuonna 1966. Vuonna 1980 Sunny von Bülow vaipui koomaan, ja aviomiestä syytettiin hänen murhayrityksestään insuliinin avulla. Kahden kohuoikeudenkäynnin jälkeen hänet vapautettiin syytteistä. Vaimo kuoli 6. joulukuuta 2008 oltuaan 28 vuotta koomassa.

Von Bülow’n isä oli tanskalainen teatterikriitikko Svend Borberg. Hänen äitinsä Jonna Borberg oli Tanskan oikeusministerinä 1900-luvun alussa toimineen Frits Bülow’n tytär ja aatelista von Bülow -sukua. Claus von Bülow alkoi myöhemmin käyttää sukunimenään äitinsä tyttönimeä.

Lähteet
-------

1. 1 2  Enid Nemy: Claus von Bülow Dies at 92; Society Figure in High-Profile Case (englanniksi) The New York Times 30.5.2019.
2. ↑  Kohuoikeudenkäynneistä tunnettu von Bulow kuoli. Digitoday. Ajankohta 7.12.2008. Viitattu 8.12.2008.

Aiheesta muualla
----------------

* NNDB

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Israel
* Yhdysvallat
* Tšekki
* Alankomaat

 |

 |
XNA Frameworkin logo.
**XNA Framework** on Microsoftin kehittämä, oliopohjainen peliohjelmointiin tarkoitettu kirjasto. XNA-ohjelmia voidaan ohjelmoida .NET-yhteensopivilla kielillä. XNA on rakennettu DirectX:n päälle ja pyritty tekemään mahdollisimman yksinkertaiseksi ohjelmoida. Lisäksi XNA-ohjelmien tekemistä varten on tehty laajennuksia Visual Studioon. Tämä maksuton ja harrastajille tarkoitettu ohjelma on nimeltään XNA Game Studio Express. XNA Game Studiosta on olemassa pelitaloille myös täydellisempi versio. XNA-pelit toimivat PC:llä ja Xbox 360:ssä.

Microsoft on antanut XNA Frameworkin vapaampaan käyttöön, joka on mahdollistanut sen, että Mono-hankkeen yhteydessä on voitu tehdä oma XNA Frameworkin kaltainen kirjasto, jolloin XNA-pelit toimivat myös muissa käyttöjärjestelmissä kuin Windowsissa.

Microsoft lakkautti XNA:n kehityksen vuonna 2013.

Aiheesta muualla
----------------

* XNA Developer Center (englanniksi)
* (Arkistoitu – Internet Archive)
* MSDN-dokumentaatio (englanniksi)

.NET Framework

|  |  |
| --- | --- |
| Arkkitehtuuri: | 
* Common Language Infrastructure
* .NET assembly
* .NET metadata
* Base Class Library

 |
| Yhteisen kielen perusrakenne: | 
* Common Language Runtime
* Common Type System
* Common Intermediate Language
* Virtual Execution System

 |
| Kielet: | 
* C#
* Visual Basic .NET
* C++/CLI (Managed)
* J#
* JScript .NET
* Windows PowerShell
* IronPython
* F#

 |
| Windows Foundations: | 
* Presentation
* Communication
* Workflow
* CardSpace

 |
| Aiheeseen liittyviä: | 
* Windows Forms
* ASP.NET
* ADO.NET
* .NET Remoting
* XAML

 |
| Muita toteutuksia: | 
* .NET Compact Framework
* .NET Micro Framework
* Shared Source CLI
* Portable.NET
* Mono

 |
| Kehitysympäristöjä: | 
* Visual Studio
* SharpDevelop
* Delphi

 |
**Romney Sandsin rautatieasema** on kapearaiteisen Romney, Hythe and Dymchurch Railwayn liikennepaikka Kentin kreivikunnassa Englannissa. Liikennepaikka sijaitsee Romney Marshin niemellä. Asema on ns. saariasema, eli asemarakennus sijaitsee välilaiturilla raiteiden välissä.

Historia
--------

Alun perin liikennepaikka avattiin toukokuussa 1928 nimellä Maddieson's Camp läheisen lomakylän mukaan. Toista maailmansotaa edeltävänä aikana aseman paikkaa osoittivat pelkät aseman nimikilvet. Sodan jälkeisissä perusparannustöissä kaksiraiteinen osuus muutettiin yksiraiteiseksi, ja asemalle rakennettiin betoninen seisakelaituri. Asema säilyi muuttumattomana vuoteen 1973 saakka.

Vuonna 1973 asemalle päätettiin rakentaa sivuraide junien kohtaamista varten, jotta tunnin vuorovälein hoidettava liikenne New Romneyn ja Dungenessin välillä olisi mahdollista. Maanomistussuhteista johtuen sivuraiteen rakentaminen oli kuitenkin mahdotonta, joten asema siirrettiin lopulta lomakylään johtavan tien toiselle puolelle. Sivuraide rakennettiin talvella 1973–1974 yhdessä raiteiden välissä olevan laiturin ja lipputoimiston kanssa.

Lomakylä on edelleen toiminnassa, mutta omistussuhteiden muutoksen myötä se on nimetty uudelleen. Tämän vuoksi myös liikennepaikka nimettiin uudelleen Romney Sandsiksi suunnilleen vuonna 1980.

War Departmentin sivurata
-------------------------

Vuosina 1929–1951 silloinen Maddieson's Campin liikennepaikka oli risteysasema, josta alkoi sisämaahan johtava sotaministeriön sivurata. Rata rakennettiin ministeriön pyynnöstä hoitamaan Dengeen perustetun salaisen, akustiseen lentoliikenteen valvontaan tarkoitetun tukikohdan liikennettä. Tukikohdan toiminta oli menestyksekästä, mutta tutkan kehittäminen teki sen tarpeettomaksi lähes välittömästi.

Sotaministeriöllä oli oma veturi, jolla hoidettiin tukikohdan liikennettä. Veturia säilytettiin Hythen veturitalleilla, ja sillä oli lupa liikennöidä koko rautatiellä tarpeen mukaan. Veturi on myös ainoa muun kuin rautatieyhtiön omistama veturi, joka on ollut pidempiaikaisessa liikenteessä RH&DR:n omistamalla radalla.

Toisen maailmansodan jälkeen sivurata oli tavaraliikenteen käytössä kuuden vuoden ajan. Liikenne päättyi vuonna 1951, ja sivurata purettiin saman vuoden loppuun mennessä.

Aiheesta muualla
----------------

* Romney, Hythe and Dymchurch Railway: Romney Sands station (Arkistoitu – Internet Archive)
**Claës Enrique Björnberg** (31. joulukuuta 1859 Pori – 11. tammikuuta 1931 Helsinki) oli suomalainen insinööri ja yritysjohtaja, joka perusti Myllykoski Oyj:n edeltäjän Myllykoski Träsliperi Aktiebolagin.

Porilaiseen kauppiassukuun syntynyt Claës Björnberg ja hänen veljensä Fredrik Björnberg, joka myöhemmin toimi Vaasan läänin kuvernöörinä, perustivat vuonna 1892 Myllykoskelle (nykyään Kouvolaa) Kymijoen rannalle Myllykoski Träsliperi Aktiebolag -yhtiön. Yhtiöjärjestyksessä sen toimialaksi ilmoitettiin "harjoittaa puunhiontaa sekä siihen liittyvää puujalostusta ja liiketoimintaa". Tätä yhtiötä pidetään vuonna 2011 UPM-Kymmene Oyj:lle myydyn Myllykoski Oyj:n edeltäjänä.*lähde?*

Claes Björnberg toimi perustetun yhtiön isännöitsijänä neljännesvuosisadan ajan. Hän kehitti puuhiomoa ja myöhemmin myös paperintuotantoa, joka aloitettiin Myllykoskella vuonna 1905. Hän kehitti itse tehtaan ensimmäiselle paperikoneelle myös uuden paperilajin, ohuen viivoitetun savukepaperin. Tämä paperilaji saavuttikin pian suuren kysynnän.*lähde?*

Claes Björnberg vetäytyi yhtiöstä ja paperinvalmistuksesta vuonna 1918, kun hänen poikansa Björn Björnberg, joka oli valmistunut insinööriksi ja jota oli koulutettu isänsä seuraajaksi,*lähde?* sai surmansa sisällissodassa Loviisassa. Björnberg järkyttyi suuresti poikansa menetyksestä ja päätti vetäytyä syrjään tehtaan johtotehtävistä. Hän asettui asumaan Elimäelle Wärälän kartanoon, joka vuosikymmenien ajan oli hänen sukunsa ja jälkeläisten Stigzeliusten omistuksessa.*lähde?*

Björnbergin veljekset kehittivät Myllykosken pienestä ja vaatimattomasta puuhiomosta 25 vuodessa merkittävän teollisuuslaitoksen. Claës Björnbergiä pidetäänkin eräänä Suomen hiomo- ja paperiteollisuuden uranuurtajana.*lähde?*

Claës Björnbergin vetäytyminen pois Myllykoski Träslieri Aktiebolagin toiminnasta johti Yhtyneet Paperitehtaat Oy:n perustamiseen vuonna 1919. Suomalaisten paperitehtaitten agenttina Pietarissa toiminut Rudolf Walden osti runsaan kolmanneksen Myllykoski Träsliperi Aktiebolagin osakekannasta osakkeiden enemmistön jäädessä edelleen Björnbergien suvun omistukseen. Walden sulautti omistamansa Aktibolag Simpeleen ja Osakeyhtiön Jämsänkosken sekä Myllykoski Träsliperi Aktiebolagin vuonna 1919 yhdeksi osakeyhtiöksi, jonka toiminimeksi hyväksyttiin Yhtyneet Paperitehtaat Osakeyhtiö.*lähde?*

Lähteet
-------

1. ↑  Hoffman, Kai: / Björnberg, Claës (1859–1931). *Kansallisbiografia-verkkojulkaisu (maksullinen)*.  20.10.2002. Helsinki:  Suomalaisen Kirjallisuuden Seura. Viitattu 24.7.2013.
2. ↑  Tiedot henkilöstä Björnberg, Björn *Suomen sotasurmat 1914–1922*.  Arkistoitu 9.6.2019. Viitattu 9.6.2019.


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Kansallisbiografia
* Biografiasampo

 |

 |
**Valko-Venäjän tasavaltalainen nuorisoliitto** (ven. Белорусский республиканский союз молодежи, lyhenne БРСМ, BRSM), on nuorisojärjestö Valko-Venäjällä. Järjestön tavoitteena on lujittaa nuorison isänmaallisuutta ja iskostaa heidän mieliinsä oikeita eettisiä arvoja. Liiton jäsenet ovat 14-31 -vuotiaita.

Vuonna 2002 perustetun järjestön toimintaperiaate on hyvin samankaltainen kuin entisen Neuvostoliiton kommunistinen puolueen nuorisojärjestö Komsomolin. Nuorisoliittoa on syytetty simputuksesta ja tyhjistä lupauksista uusien jäsenten värväämiseen. Sitä pidetään yleisesti propagandavälineenä presidentti Aleksandr Lukašenkon hallinnon pönkittämiseksi.

Synty
-----

Valko-Venäjän tasavaltalainen nuorisoliitto syntyi 6. syyskuuta vuonna 2002, kun kaksi silloista nuorisojärjestöä, Valko-Venäjän nuorisoliitto ja Valko-Venäjän isänmaallinen nuorisoliitto, yhdistettiin. Valko-Venäjän nuorisoliitto oli Komsomolin suora perinteen jatkaja. Yhdistämisen takana on Aleksandr Lukašenko, joka on toiminut nykyisessä virassaan maan johdossa vuodesta 1995 lähtien. Valko-Venäjän tasavaltalainen nuorisoliitto saa runsaasti tukea Valko-Venäjän hallinnolta, pääasiassa opetusministeriöltä ja presidentin taholta.

Tunnukset
---------

BRSM:lla on kolme virallista tunnusta: tunnusmerkki (käytetään mm. rintaneuloissa), lippu ja huivi. Tunnusmerkki pohjautuu Komsomolin tunnukseen (lippu, jossa Leninin pää), mutta siinä on Valko-Venäjän tunnusvärit, vihreä ja punainen sekä kullanvärinen kirjainlyhenne *БРСМ*. Lippu noudattaa tunnusmerkin kanssa hyvin pitkälle samaa kaavaa. Jokaisella liiton jäsenellä on myös huivi, joka on väriltään punainen vihrein reunuksin.

Aiheesta muualla
----------------

* Valko-Venäjän tasavaltalainen nuorisoliitto - viralliset sivut
* Viralliset tunnukset (Arkistoitu – Internet Archive)